N á v r h

riešenia udelenej koncesie  na dostavbu Čistiarne odpadových vôd  Ružomberok po zániku štátneho podniku Severoslovenské vodárne a kanalizácie, Žilina
_________________________________________________________________

	

	Ministerstvo pôdohospodárstva Slovenskej republiky rozhodnutím č. 2854/1998-420 zo dňa 31. 7. 1998  v súlade s príslušnými ustanoveniami zákona č. 119/1996 Z. z. o koncesnom obstarávaní prepožičalo koncesionárovi Severoslovenské celulózky a papierne, a. s. Ružomberok právo na vlastné náklady obstarať stavebné a technologické úpravy už existujúcej Čistiarne  odpadových vôd  Ružomberok vrátane kanalizačnej siete a prislúchajúcich objektov. 

Koncesná doba bola určená na 15 rokov a začala plynúť dňom uzavretia koncesnej zmluvy s určeným obstarávateľom Severoslovenské vodárne a kanalizácie, štátny podnik, Žilina.

V koncesnej zmluve č. 1852/98 a jej následnými dodatkami bol dohodnutý spôsob prevádzky Čistiarne  odpadových vôd  Ružomberok, ako i  zisťovanie a vykazovanie nákladov obstarávanej stavby, výnosov z jej prevádzkovania  a spôsob zúčtovania vzájomných záväzkov.

K udeleniu koncesie na dostavbu Čistiarne odpadových vôd Ružomberok zo strany Ministerstva pôdohospodárstva  Slovenskej republiky došlo počas platnosti a  účinnosti zákona č. 192/1995 Z. z. o strategických podnikoch, čo znamenalo, že podniky vodární a kanalizácií nebudú  predmetom privatizácie, resp. predmetom iného prevodu vlastníctva.	Zákonom č. 253/1999 Z. z., ktorým sa mení a dopĺňa zákon č. 92/1991 Zb. o prevode majetku štátu na iné osoby v znení neskorších predpisov bol zákon o strategických podnikoch zrušený 

 Vláda Slovenskej republiky uznesením č. 217 zo dňa 7. 3. 2001 schválila Harmonogram opatrení a ďalší postup transformácie štátnych podnikov vodární a kanalizácií a v súlade so schválenou koncepciou transformácie štátnych podnikov vodární a kanalizácií bol základný privatizačný projekt štátneho podniku Severoslovenské vodárne a kanalizácie, Žilina odoslaný Ministerstvu pre správu a privatizáciu národného majetku Slovenskej republiky na ďalšie posudzovanie.

Ministerstvo pre správu a privatizáciu národného majetku Slovenskej republiky oznámilo Ministerstvu pôdohospodárstva Slovenskej republiky ako zakladateľovi štátneho podniku, zodpovednému za privatizačný projekt, že pred odstúpením projektu Fondu národného majetku Slovenskej republiky je potrebné vysporiadať predmet koncesie udelenej na dostavbu Čistiarne  odpadových vôd  Ružomberok z dôvodu, že tento majetok štátu nemôže byť prevedený na zakladanú akciovú spoločnosť. 

	Hodnotu obstarávanej stavby eviduje obstarávateľ – Severoslovenské vodárne a kanalizácie, štátny podnik,  Žilina  v účtovnej evidencii podniku a v príslušnej časti základného privatizačného projektu ako pohľadávku štátu. 

Transformáciou podnikov vodární a kanalizácií dochádza k podstatnej zmene podmienok za ktorých bola koncesia udelená  a v súlade s ust. § 19 ods. 7 zákona č. 119/1996 Z. z. o koncesnom obstarávaní je  to dôvod na skrátenie koncesnej doby. Podľa ust. § 15 ods. 2 cit. zákona tým zároveň vzniká koncesionárovi  predkupné právo,  ktoré si aj uplatnil. 

	Dôsledkom udelenia koncesie je, že koncesionár jej udelením nadobúda práva a povinnosti správcu majetku štátu, čo je vyznačené zápisom v príslušnom katastri nehnuteľností.

Predkupné právo môže byť realizované až uplynutím koncesnej doby. Dňom prevodu majetku štátneho podniku na Fond národného majetku Slovenskej republiky zaniknú Severoslovenské vodárne a kanalizácie,  Žilina ako  obstarávateľ  bez právneho nástupcu, t. j. nebude existovať subjekt, ktorý by  zrealizoval úkony spojené s predkupným právom. 

Nedoriešenie práv a záväzkov vyplývajúcich z koncesnej zmluvy bráni ďalšiemu postupu transformácie štátneho podniku Severoslovenské vodárne a kanalizácie,  Žilina v súlade s harmonogramom, ktorý schválila vláda Slovenskej republiky. Preto navrhujeme nasledovný postup riešenia :

Koncesionár v súlade s § 19 ods. 7 zákona č. 119/1996 Z. z. o koncesnom obstarávaní požiadal o skrátenie koncesnej doby. Po odsúhlasení Ministerstvom pôdohospodárstva Slovenskej republiky obstarávateľ upraví koncesnú zmluvu. 

Následne štátny podnik Severoslovenské vodárne a kanalizácie,  Žilina zmluvou o prevode práva hospodárenia prevedie majetok, ktorý spravoval koncesionár na štátny podnik Slovenský vodohospodársky podnik so sídlom v Banskej Štiavnici. Tento štátny podnik bude realizovať uplatnené predkupné právo koncesionárom postupom v súlade s § 45 zákona č. 92/1991 Zb. o podmienkach prevodu majetku štátu na iné osoby v znení neskorších predpisov.

Z dôvodu, že Čistiareň odpadových vôd Ružomberok nie je predmetom transformácie, mesto Ružomberok listom zo dňa 9. 5. 2002 požiadalo Ministerstvo pôdohospodárstva Slovenskej republiky, aby získané finančné prostriedky za predaj majetku štátu, ktorý  bol predmetom koncesie boli vo výške 90 % použité pre rozvoj kanalizačnej siete okresu Ružomberok a aby Severoslovenské celulózky a papierne, akciová spoločnosť, Ružomberok odpredali mestu kanalizačnú sieť za symbolickú cenu 1,-Sk. Túto požiadavku nie je možné akceptovať vzhľadom na skutočnosť, že majetok, ktorý je predmetom koncesie, je majetkom štátu a na inú osobu môže byť prevedený len podľa príslušných ustanovení zákona č. 92/1991 Zb. o prevode majetku štátu na iné osoby v znení neskorších predpisov, t.j. realizácia predkupného práva navrhovaným spôsobom neumožňuje odpredaj za symbolickú cenu.
 
Problémy súvisiace s prepojením a užívaním kanalizačnej siete v Ružomberku,  v jeho mestských častiach a okolitých obciach preto navrhujeme zabezpečiť na základe schválených programov z prostriedkov zrušeného vodohospodárskeho fondu, ktoré prešli do rozpočtu Ministerstva pôdohospodárstva Slovenskej republiky podľa zákona č. 553/2001 Z. z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov.